SL Uradni list Evropske unije C 62/7

Objava v skladu s členom 8(1) Delegirane Uredbe Komisije (EU) št. 664/2014 enotnega dokumenta glede označbe porekla ali geografske označbe, registrirane na podlagi Uredbe Komisije (ES) št. 1107/96 v skladu s členom 17 Uredbe Sveta (EGS) št. 2081/92

(2015/C 62/07)

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (1)

„GAILTALER ALMKÄSE“

Št. ES: AT-PDO-0117-01265 – 31.3.2008

ZGO ( ) ZOP ( X )

1. Ime

„Gailtaler Almkäse“

2. Država članica ali tretja država

Avstrija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

Trdi sir iz kravjega in po potrebi kozjega surovega mleka (delež največ 10 %); vsebnost maščob znaša najmanj 45 % maščob v suhi snovi, vsebnost vode največ 40 % in suha snov najmanj 60 %.

Sir je v obliki okroglega hleba, težkega med 0,5 in 35 kg. Ima suho, zaprto naravno skorjo zlatorumene barve. Testo je rumenkaste barve in gladke konsistence ter ima majhne, okrogle in enakomerne luknje.

Za komercialno prodajo mora zoreti najmanj sedem tednov. V posebnih primerih je v okviru gastronomije planšarij Ziljske doline dopustna krajša doba zorenja, ki pa mora trajati vsaj pet tednov. Če je Gailtaler Almkäse vakuumsko pakiran, najmanjša doba zorenja ne sme biti krajša od 75 dni.

3.3 Surovine (samo za predelane proizvode)

Planinsko mleko s planin Ziljske doline; uporaba mleka, pridobljenega v dolini, ni dopustna. Kot dodatki se pri proizvodnji sira lahko uporabljajo samo naravno sirilo in kulture mlečne kisline. Pri izdelavi se zaradi trajnostnega zagotavljanja kakovosti upošteva planinski protokol Ziljske doline („Gailtaler Almprotokoll“), ki zajema smernice za planinsko gospodarjenje, živinorejo, molžo, zorenje mleka in proizvodnjo sira.

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Mleko mora biti predelano na planinah Ziljske doline.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Označevanje hlebov sira poteka z nanašanjem kazeinskih ploščic in enotnim etiketiranjem hlebov sira z besedo in sliko ter navedbo „Gailtaler Almkäse – zaščitena označba porekla“.

4. Jedrnata opredelitev geografskega območja

Območje pridelave se razprostira vzdolž gorskih bokov severno in južno od gornje Ziljske doline in je opredeljeno s prekrivanjem političnih občin Koča-Muta, Dole, Cirkno, Šmohor, Višprijska dolina, Belo jezero, Štefan na Zilji, Bistrica na Zilji in Straja vas z gorovjem Vzhodnih, Srednjih in delov Zahodnih Karnijskih alp ter skupino Reißkofel in Srednjih Ziljskih Alp.

5. Povezava z geografskim območjem

5.1 Značilnosti geografskega območja

Območje se odlikuje po svojih bogatih padavinah in velikem številu sončnih ur. Planine so nižje kot v Centralnih Alpah, tako da je tu poleg ugodnega podnebja še daljše vegetacijsko obdobje. Poleg tega se območje odlikuje po številnih različnih vrstah prsti in zelo raznovrstnih lokalnih pogojih za vegetacijo, kar prispeva k biotsko raznovrstnim planinam z obiljem zelišč in metuljnic. Pridelava planinskega sira na geografskem območju je bila dokumentirana že v 14. stoletju.

5.2 Posebnosti proizvoda

Sir edinstvenega okusa iz čistega planinskega mleka.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO)

Podnebno in geološko utemeljena raznovrstnost preskrbe s krmo biotsko raznovrstnih planin omogoča najboljše pogoje za posebno dobro in v primerjavi z dolinskim mlekom posebno kakovostno mleko, primerno za sirarne. Poleg naravnih pogojev pa je enako pomemben razlog za današnje odlične pogoje za alpsko mlekarstvo na geografskem območju tudi delo, ki so ga kmetje v Ziljski dolini stoletja opravljali na področju krajinske nege. Planšarke in planšarji Ziljske doline pa imajo ob vsem tem še posebno, na izkušnjah generacij temelječe obrtniško znanje. Njihovo znanje o izbiri najboljših pašnikov glede na letni čas in o vplivu zunanjih temperatur ter razvoja vremena na proces sirarn zagotavljajo nastanek kakovostnega, značilnega regionalnega proizvoda.

Sklic na objavo specifikacije proizvoda

(Člen 5(7) Uredbe (ES) št. 510/2006 (2))

http://www.patentamt.at/Home/Markenschutz/Herkunftsangaben/Formulare/HA10_07_sp_GailtalerAlmkaese_1.pdf

(1) UL L 343, 14.12.2012, str. 1.

(2) Glej opombo 1.